Raspberry Pi 400 er et tastatur med indbygget pc

Raspberry Pi Foundation har netop præsenteret sin seneste model, Raspberry Pi 400, der er en ARM-baseret minicomputer, der er bygget ind i et tastatur. Tilføj en skærm og en mus, så har du en komplet computer til at løse lettere opgaver. Der er bare én hage: Tastaturet fås ikke med danske taster.

Den lille Raspberry-computer med den lave pris har i de sidste år været yderst populær hos gør-det-selv-folket, der bruger computeren til alt fra skrivebordscomputer over server og mediecenter til knudepunkt for hjemmets intelligente enheder.

Lige siden den første Raspberry Pi computer kom på gaden i 2012 har der hængt en duft af nørd omkring den. Det håber Raspberry Pi Foundation at kunne lave om på med den nye udgave, der skal virke mere … indbydende … end det tidligere “printplade format”.

Raspberry Pi 400 sælges endda i et samlet kit med mus, strømforsyning, microSD-kort, HDMI-kabel og introduktionsbog (se billedet øverst) for at lokke de mindre computerkyndige ombord.

Som vanlig er den nye udgave forholdsvis billig. Køber man tastatur-computeren alene, koster den 69 euro (515 kroner), mens det samlede kit, som er nævnt ovenfor, står i 98 euro (730 kroner). De kan blandt andet købes i Tyskland.

Herover en lille introvideo fra Raspberry Pi Foundation. Du kan læse mere om computeren her. Og herunder specifikationerne på den klejne computer:

1.8 GHz quad-core ARM Cortex-A72 CPU

4 GB LPDDR4-3200 RAM

VideoCore VI Grafik (OpenGL ES 3.1, Vulkan)

4kp60 HEVC decode

Gigabit Ethernet

2 x USB 3.0 og 1 x USB 2.0 Port

2 x microHDMI Ports (1 x 4kp60 eller 2 x 4kp30)

USB-C Port til strømforsyning til 5 V / 3 A

Raspberry Pi kompatibel 40 Pin GPIO-stik

Kensington Lock

Raspberry Pi 400 er et tastatur med indbygget pc